TPIPPลุ้นกำไร Q2/60 ทำนิวไฮ-เงินปันผลอีกทางซื้อเป้า 8.5 บ.
TPIPPลุ้นกำไร Q2/60 ทำนิวไฮ-ปันผลอีกทางซื้อเป้า 8.5 บ.
4 ก.ค. 2560

บล.เมย์แบงก์ กิมเอ็ง(ประเทศไทย) ระบุในบทวิเคราะห์วันนี้(4 ก.ค.) ว่า บริษัท ทีพีไอ โพลีน เพาเวอร์ จำกัด (มหาชน) หรือ TPIPP แนะนำ”ซื้อ”ราคาเป้าหมาย 8.50 บาท เนื่องจากคาดการณ์กำไรสุทธิในไตรมาส 2/60  จะทำนิวไฮที่ 709 ล้านบาท เติบโต 42% จากไตรมาสเดียวกันของปีก่อน และคาดว่าจะจ่ายปันผลกำไรในไตรมาส 2/60 ประมาณ 0.08-0.1 บาท
รวมทั้งโอกาสที่โรงไฟฟ้าจากเชื้อเพลิงขยะ (RDF) ขนาด 70 เมกะวัตต์ และโรงไฟฟ้าถ่านหิน ขนาด 150 เมกะวัตต์จะผ่านการพิจารณาของคณะกรรมการสิ่งแวดล้อม ฯ ที่จะประชุมพิจารณาใน 1-2 สัปดาห์นี้ของเดือน ก.ค.นี้ หลังการพิจารณาครั้งแรกมีสัญญาณเชิงบวก คาดว่าจะสามารถจ่ายไฟฟ้าเชิงพาณิชย์ได้ในไตรมาส 4/60 รวมทั้งยังมีโรงไฟฟ้าถ่านหิน 70 เมกะวัตต์อีกแห่งที่จะ COD ในไตรมาส 4/60 เช่นกัน รวมแล้วในไตรมาส 4 นี้จะมีกำลังการผลิตใหม่ 290 เมกะวัตต์ เมื่อรวมกับกำลังการผลิตไฟฟ้าปัจจุบันมีจำนวน  150 เมกะวัตต์  จะทำให้ TPIPP มีกำลังการผลิตรวม 440 เมกะวัตต์
ทั้งนี้ รายได้ในปีนี้คาดว่าจะอยู่ที่ 7,100 ล้านบาท เติบโตจากปีก่อนที่มีรายได้ 4,300 ล้านบาท และปี 61 เพิ่มขึ้นเป็น 13,000 ล้านบาท ส่วนกำไรสุทธิคาดว่าจะอยู่ที่ 3,096 ล้านบาท เติบโต 70% จากปีก่อนที่มีกำไร 1,800 ล้านบาท และในปี 61 จะเพิ่มเป็น 6,049 ล้านบาท หรือเติบโต 45% จากปีก่อนหน้า